b'\n_START_ARTICLE_\nThe Searchers\n_START_SECTION_\nPerustaminen ja ensimm\xc3\xa4iset vuodet: 1959\xe2\x80\x931963\n_START_PARAGRAPH_\nJohn McNally ja Mike Pender olivat innostuneet rock and rollista 1950-luvun lopulla muun muassa Buddy Hollyn innoittamana. He ryhtyiv\xc3\xa4t esiintym\xc3\xa4\xc3\xa4n kapakoissa ja muissa julkisissa tiloissa Bootlessa ja Litherlandissa. Kaksikosta kasvoi pian yhtye, kun joukkoon liittyi laulusolisti Big Ron Woodbridge. H\xc3\xa4n ei kuitenkaan viipynyt yhtyeess\xc3\xa4 pitk\xc3\xa4\xc3\xa4n, vaan h\xc3\xa4net korvasi Johnny Sandon. Samalla siihen liittyiv\xc3\xa4t basisti Tony Jackson ja rumpali Chris Curtis. Yhtye nimettiin John Waynen t\xc3\xa4hditt\xc3\xa4m\xc3\xa4n Etsij\xc3\xa4t-elokuvan mukaan Johnny Sandon & The Searchersiksi. Vaikka siit\xc3\xa4 muodostui merkitt\xc3\xa4v\xc3\xa4 beat-yhtye Merseysiden ymp\xc3\xa4rist\xc3\xb6ss\xc3\xa4, Johnny Sandon siirtyi yhtyeest\xc3\xa4 joulukuussa 1961 The Remo Fouriin._NEWLINE_Sandonin l\xc3\xa4ht\xc3\xb6 merkitsi muutoksia lauluosuuksien jakoon. Jackson, Pender ja Curtis ryhtyiv\xc3\xa4t kaikki p\xc3\xa4\xc3\xa4laulajiksi, kun taas McNally vastasi taustaharmonioista. Yhtye harjoitteli muutaman kuukauden, mink\xc3\xa4 j\xc3\xa4lkeen siit\xc3\xa4 tuli liverpoolilaisen The Iron Door -klubin vakioesiintyj\xc3\xa4. Toinen liverpoolilaisyhtye, The Beatles, nousi listoille marraskuussa 1962 kappaleellaan \xe2\x80\x9dLove Me Do\xe2\x80\x9d, mik\xc3\xa4 innoitti Searchersin managerinsa Les Ackerleyn avittamana tekem\xc3\xa4\xc3\xa4n demon levytyssopimuksen toivossa. Iron Doorissa nauhoitetun \xc3\xa4\xc3\xa4nitteen kolme lainakappaletta olivat The Driftersin hitti \xe2\x80\x9dSweets for My Sweet\xe2\x80\x9d, The Kingston Trion \xe2\x80\x9dAll My Sorrows\xe2\x80\x9d ja Bobby Comstockin \xe2\x80\x9dLet\xe2\x80\x99s Stomp\xe2\x80\x9d. Pye Recordsin Tony Hatch vakuuttui kuulemastaan ja teki sopimuksen Searchersin kanssa._NEWLINE_The Beatlesin tavoin my\xc3\xb6s The Searchers esiintyi Hampurin Star-Clubilla. 1. maaliskuuta 1963 sen esiintyminen nauhoitettiin ja kappaleet julkaistiin my\xc3\xb6hemmin albumilla. Lis\xc3\xa4ksi Philips Records julkaisi \xe2\x80\x9dSweet Nothin\xe2\x80\x99s\xe2\x80\x9d -nimisen singlen, joka nousi sijalle 48 lokakuussa 1963. Kyseess\xc3\xa4 oli cover-versio alun perin Brenda Leen esitt\xc3\xa4m\xc3\xa4st\xc3\xa4 kappaleesta.\n_START_SECTION_\nMenestyksen huipulla: 1963\xe2\x80\x931964\n_START_PARAGRAPH_\n\xe2\x80\x9dSweets for My Sweet\xe2\x80\x9d -kappaleen demo vakuutti Tony Hatchin niin suuresti, ett\xc3\xa4 h\xc3\xa4n koki, ettei h\xc3\xa4nen tarvinnut muuta kuin nauhoittaa yhtyeen esitys paremmalla \xc3\xa4\xc3\xa4nitystekniikalla. Merseybeat-yhtyeille tyypillisesti Searchers levytti oman versionsa The Driftersin alkuper\xc3\xa4isversiota nopeatempoisempana. Kappale nousi Britannian listaykk\xc3\xb6seksi, mihin vaikutti erityisesti televisioesiintyminen ITV:n Thank Your Lucky Stars -ohjelmassa. \xe2\x80\x9dSweets for My Sweetin\xe2\x80\x9d seuraajaksi valittiin \xe2\x80\x9dSugar and Spice\xe2\x80\x9d, joka ylsi listakakkoseksi. Kappaleen kirjoitti yhtyeen tiet\xc3\xa4m\xc3\xa4tt\xc3\xa4 tuottaja Tony Hatch salanimell\xc3\xa4 Fred Nightingale._NEWLINE_The Beatlesin kaksi ensimm\xc3\xa4ist\xc3\xa4 albumia olivat nousseet Britannian listaykk\xc3\xb6siksi kaikkiaan 51 viikon ajaksi, ja olosuhteiden vuoksi my\xc3\xb6s Searchers julkaisi ensimm\xc3\xa4isen albuminsa Meet The Searchers, joka nousi listan toiselle sijalle. Nelj\xc3\xa4 albumin kappaleista julkaistiin my\xc3\xb6s lokakuussa 1963 listaykk\xc3\xb6seksi nousseella EP:ll\xc3\xa4 Ain\xe2\x80\x99t Gonna Kiss Ya. \xe2\x80\x9dAin\xe2\x80\x99t Gonna Kiss Yan\xe2\x80\x9d ja ykk\xc3\xb6shitti \xe2\x80\x9dSweets for My Sweetin\xe2\x80\x9d lis\xc3\xa4ksi albumille ja EP:lle sis\xc3\xa4ltyiv\xc3\xa4t muun muassa Don and Deweyn \xe2\x80\x9dFarmer John\xe2\x80\x9d sek\xc3\xa4 The Cloversin \xe2\x80\x9dLove Potion No. 9\xe2\x80\x9d, josta tuli vuonna 1965 yhtyeen suurin hitti Yhdysvalloissa sen noustua listan kolmannelle sijalle._NEWLINE_Yhtyeen seuraavan albumin kanssa pidettiin kiirett\xc3\xa4, ja Sugar & Spice ilmestyi esikoislevyn tavoin vuonna 1963. Sill\xc3\xa4 oli nimikkohitin lis\xc3\xa4ksi muun muassa alun perin The Coastersin esitt\xc3\xa4m\xc3\xa4 \xe2\x80\x9dAin\xe2\x80\x99t That Just Like Me\xe2\x80\x9d, joka saavutti Searchersin levytt\xc3\xa4m\xc3\xa4n\xc3\xa4 menestyst\xc3\xa4 Yhdysvalloissa. Sugar & Spicen tunnetuimpiin kappaleisiin lukeutuu my\xc3\xb6s Richard Barrettin \xe2\x80\x9dSome Other Guy\xe2\x80\x9d._NEWLINE_Yhtyeen kolmas hitti oli Sonny Bonon ja Jack Nitzschen kirjoittama \xe2\x80\x9dNeedles and Pins\xe2\x80\x9d, joka nousi Britannian listaykk\xc3\xb6seksi vuoden 1964 alussa. Searchersin j\xc3\xa4senet olivat kuulleet kappaleen ensi kerran Hampurissa, miss\xc3\xa4 sen oli esitt\xc3\xa4nyt Cliff Bennett and The Rebel Rousers. Samoihin aikoihin Beatlesin manageri Brian Epstein l\xc3\xa4hestyi Searchersia, mutta yhtye ei halunnut itselleen manageria, jonka alaisuudessa se j\xc3\xa4isi toisen yhtyeen varjoon. Yhtyeelle kaavailtiin my\xc3\xb6s osaa Synnin enkelit -elokuvasta, mutta tekij\xc3\xb6iden kiinnostus Searchersia kohtaan hiipui, kun basisti Tony Jackson j\xc3\xa4tti yhtyeen. H\xc3\xa4nen mielest\xc3\xa4\xc3\xa4n Searchers oli ajatunut alkuper\xc3\xa4isest\xc3\xa4 rock and rollista liian kevyeen ja melodiseen ilmaisuun. Jacksonin korvasi yhtyeen j\xc3\xa4senten vanha yst\xc3\xa4v\xc3\xa4, entinen Cliff Bennett and The Rebel Rousers -j\xc3\xa4sen Frank Allen._NEWLINE_Searchers saavutti kolmannen listaykk\xc3\xb6sens\xc3\xa4 nelj\xc3\xa4n Pye Recordsin julkaiseman singlen aikana, kun \xe2\x80\x9dDon\xe2\x80\x99t Throw Your Love Away\xe2\x80\x9d nousi brittilistan k\xc3\xa4rkeen kev\xc3\xa4\xc3\xa4ll\xc3\xa4 1964. Kappale oli alkujaan The Orlons -yhtyeen esitt\xc3\xa4m\xc3\xa4, ja sen esitteli Searchersille Pye Recordsin tiedottaja Pat Pretty. \xe2\x80\x9dDon\xe2\x80\x99t Throw Your Love Away\xe2\x80\x9d j\xc3\xa4i samalla alkuper\xc3\xa4iskokoonpanon viimeiseksi singleksi. Toukokuussa 1964 ilmestyi yhtyeen kolmas albumi It\xe2\x80\x99s The Searchers, joka sis\xc3\xa4lsi muun muassa viimeisimm\xc3\xa4t listahitit \xe2\x80\x9dNeedles and Pins\xe2\x80\x9d ja \xe2\x80\x9dDon\xe2\x80\x99t Throw Your Love Away\xe2\x80\x9d. Mukana oli my\xc3\xb6s cover-versio Don Gibsonin country-laulusta \xe2\x80\x9dSea of Heartbreak\xe2\x80\x9d._NEWLINE_Alkujaan Barbara Lewisin tulkitsema \xe2\x80\x9dSomeday We\xe2\x80\x99re Gonna Love Again\xe2\x80\x9d ylsi my\xc3\xb6s Britannian top 20:een. Sit\xc3\xa4 seurasi Jackie DeShannonin \xe2\x80\x9dWhen You Walk in the Room\xe2\x80\x9d, joka nousi kolmannelle sijalle, ja on s\xc3\xa4ilytt\xc3\xa4nyt maailmanlaajuisesti suosionsa oldies-radiokanavien soittolistoilla. \xe2\x80\x9dBumble Bee\xe2\x80\x9d ylsi puolestaan Yhdysvaltain top 30:een. Rumpali Chris Curtisin suostuttelemana Searchers levytti uransa aikana my\xc3\xb6s lukuisia folk-lauluja. Yksi niist\xc3\xa4 oli Malvina Reynoldsin \xe2\x80\x9dWhat Have They Done to the Rain\xe2\x80\x9d, jonka sanoitus k\xc3\xa4sitteli ydintuhoa. Searchersin levytt\xc3\xa4m\xc3\xa4n\xc3\xa4 sekin nousi Britanniassa top 20:een.\n_START_SECTION_\nSuosion taantuminen: 1965\xe2\x80\x931967\n_START_PARAGRAPH_\nThe Searchersin nelj\xc3\xa4s albumi Sounds Like Searchers ilmestyi maaliskuussa 1965. Se nousi Britannian listasijalle kahdeksan ja oli viimeinen Britanniassa listalle noussut Searchersin studiolevy. Yhtye saavutti my\xc3\xb6s top 10 -hitin amerikkalaista alkuper\xc3\xa4\xc3\xa4 olleella kappaleella \xe2\x80\x9dGoodbye My Love\xe2\x80\x9d, jonka alkuper\xc3\xa4inen sanoitus sis\xc3\xa4lsi homoseksuaalisia viittauksia. Ne kuitenkin poistettiin Searchersin versiosta. Yhdysvalloissa kappale julkaistiin nimell\xc3\xa4 \xe2\x80\x9dGoodbye My Lover, Goodbye\xe2\x80\x9d, koska paikallisella julkaisijalla oli ennest\xc3\xa4\xc3\xa4n oikeudet samannimiseen lauluun. Vuonna 1965 julkaistiin my\xc3\xb6s Searchersin ensimm\xc3\xa4inen single, jonka yhtyeen j\xc3\xa4senet olivat itse tehneet. Kyseess\xc3\xa4 oli Chris Curtisin ja Tony Penderin kirjoittama \xe2\x80\x9dHe\xe2\x80\x99s Got No Love\xe2\x80\x9d. Curtis tosin my\xc3\xb6nsi my\xc3\xb6hemmin, ett\xc3\xa4 kappaleen s\xc3\xa4vel oli varastettu The Rolling Stonesin \xe2\x80\x9dThe Last Timesta\xe2\x80\x9d. \xe2\x80\x9dHe\xe2\x80\x99s Got No Love\xe2\x80\x9d p\xc3\xa4\xc3\xa4si Britannian listasijalle kaksitoista. Seuraava single, alkujaan Bobby Darinin esitt\xc3\xa4m\xc3\xa4 \xe2\x80\x9dWhen I Get Home\xe2\x80\x9d, ylsi sijalle 35. Sit\xc3\xa4 seurannut P. F. Sloanin \xe2\x80\x9dTake Me for What I\xe2\x80\x99m Worth\xe2\x80\x9d nousi sijalle 20 j\xc3\xa4\xc3\xa4den samalla Searchersin viimeiseksi kahdenkymmenen myydyimm\xc3\xa4n joukkoon nousseeksi singleksi. Joulukuussa 1965 ilmestyi toinen albumi saman vuoden aikana, Take Me for What I\xe2\x80\x99m Worth, jolla oli niin rock-, pop- kuin folk-laulujakin. T\xc3\xa4m\xc3\xa4n j\xc3\xa4lkeen Searchersilta ei ilmestynyt uutta studioalbumia ennen vuotta 1972._NEWLINE_Vuoden 1966 kev\xc3\xa4\xc3\xa4ll\xc3\xa4 Searchers julkaisi singlen\xc3\xa4 versionsa Rolling Stonesin kappaleesta \xe2\x80\x9dTake It or Leave It\xe2\x80\x9d. Yleis\xc3\xb6n kiinnostus yhtyeeseen oli kuitenkin alkanut hiipua, eik\xc3\xa4 kappale noussut Britanniassa sijaa 31 korkeammalle. Saman vuoden Australian-kiertueella rumpali Chris Curtis riitanntui yhtyekavereidensa kanssa ja erosi yhtyeest\xc3\xa4. Menetys oli huomattava, sill\xc3\xa4 Curtisilla oli merkitt\xc3\xa4v\xc3\xa4 osuus niin levytettyjen kappaleiden valinnassa kuin lavaesiintyj\xc3\xa4n\xc3\xa4kin. Samoihin aikoihin The Hollies oli antanut \xe2\x80\x9dHave You Ever Loved Somebody\xe2\x80\x9d -kappaleensa Searchersin levytett\xc3\xa4v\xc3\xa4ksi. Uuden rumpalin John Bluntin kanssa \xc3\xa4\xc3\xa4nitetty \xe2\x80\x9dHave You Ever Loved Somebody\xe2\x80\x9d nousi lokakuussa sijalle 48, eik\xc3\xa4 Searchers sen j\xc3\xa4lkeen en\xc3\xa4\xc3\xa4 koskaan palannut Britannian singlelistalle._NEWLINE_Tammikuussa 1967 ilmestynyt single \xe2\x80\x9dPopcorn, Double Feature\xe2\x80\x9d oli psykedeelisvaikutteinen protestilaulu, jota on samalla pidetty osoituksena siit\xc3\xa4, ettei yhtye ollut varma musiikillisesta suunnastaan. Sit\xc3\xa4 seurannut \xe2\x80\x9dWestern Union\xe2\x80\x9d oli hitti Ruotsissa. Marraskuussa 1967 ilmestynyt \xe2\x80\x9dSecond Hand Dealer\xe2\x80\x9d j\xc3\xa4i yhtyeen viimeiseksi singleksi, jonka julkaisi Pye Records. Kappale oli yhtyeen j\xc3\xa4senten, Mike Penderin ja Frank Allenin yhdess\xc3\xa4 kirjoittama, ja se k\xc3\xa4sitteli Penderin mieltymist\xc3\xa4 vanhoihin esineisiin.\n_START_SECTION_\nLevy-yhti\xc3\xb6n vaihdoksia: 1968\xe2\x80\x931972\n_START_PARAGRAPH_\nPye Recordsilta The Searchers siirtyi Liberty Recordsille, jonka usko yhtyeen kykyihin oli kuitenkin alhainen. Vuonna 1968 ilmestynyt single \xe2\x80\x9dUmbrella Man\xe2\x80\x9d ei saanut osakseen radiosoittoa. Samoin k\xc3\xa4vi my\xc3\xb6s vuoden 1969 singleille \xe2\x80\x9dKinky Kathy Abernathy\xe2\x80\x9d ja \xe2\x80\x9dSomebody Shot the Lollipop Man\xe2\x80\x9d, joista j\xc3\xa4lkimm\xc3\xa4inen julkaistiin pseudonyymill\xc3\xa4 Pasha. Kaikki kolme edell\xc3\xa4 mainittua single\xc3\xa4 kirjoitti Kenny Young, joka tunnetaan parhaiten The Driftersin \xe2\x80\x9dUnder the Boardwalk\xe2\x80\x9d -hitin tekij\xc3\xa4n\xc3\xa4. Searchersin viimeinen Libertyn julkaisema single oli Andy Kimin \xe2\x80\x9dShoot \xe2\x80\x99Em Up Baby\xe2\x80\x9d, joka julkaistiin ainoastaan L\xc3\xa4nsi-Saksassa vuonna 1969._NEWLINE_Searchersin uusi levy-yhti\xc3\xb6 RCA Records oli Libertya selke\xc3\xa4mmin perill\xc3\xa4 siit\xc3\xa4, mit\xc3\xa4 se halusi yhtyeen kanssa tehd\xc3\xa4. Ensimm\xc3\xa4inen RCA:n julkaisema single oli vuonna 1971 julkaistu \xe2\x80\x9dDesdemona\xe2\x80\x9d, joka nousi Yhdysvalloissa top 100:aan. Se oli samalla ensimm\xc3\xa4inen \xc3\xa4\xc3\xa4nite, jolla oli mukana uusi rumpali Billy Adamson. Vuonna 1972 ilmestynyt karibialaistyylinen \xe2\x80\x9dVahevala\xe2\x80\x9d on puolestaan Searchersin ainoa kappale, jossa soitetaan steel pan -rumpua. Samana vuonna ilmestyi studioalbumi Second Take, joka sis\xc3\xa4lsi muun muassa uusia versioita yhtyeen vanhoista hiteist\xc3\xa4. Vuonna 1973 julkaistiin singlen\xc3\xa4 Neil Sedakan kirjoittama \xe2\x80\x9dSolitaire\xe2\x80\x9d, jonka levyttiv\xc3\xa4t my\xc3\xb6hemmin my\xc3\xb6s Andy Williams ja The Carpenters._NEWLINE_Vuosina 1974\xe2\x80\x9378 Searchersilta ei ilmestynyt lainkaan uutta materiaalia. Keikkailu kuitenkin jatkui l\xc3\xa4pi vuosikymmenen niin Britanniassa kuin muuallakin Euroopassa.\n_START_SECTION_\nTauon j\xc3\xa4lkeen uudestaan levytt\xc3\xa4m\xc3\xa4\xc3\xa4n: 1979\xe2\x80\x931982\n_START_PARAGRAPH_\nSearchers palasi levytt\xc3\xa4m\xc3\xa4\xc3\xa4n vuonna 1979, jolloin ilmestyi Sire Recordsin julkaisema albumi Searchers. Silt\xc3\xa4 julkaistiin singlen\xc3\xa4 The Recordsin Will Birchin kirjoittama \xe2\x80\x9dStars in Her Eyes\xe2\x80\x9d, joka p\xc3\xa4ivitti \xe2\x80\x9dNeedles and Pins\xe2\x80\x9d -hitin soundia. Birch kirjoitti kappaleen my\xc3\xb6s yhtyeen seuraavalle albumille, vuonna 1981 ilmestyneelle Play for Todaylle. Levy-yhti\xc3\xb6 Sire piti kyseist\xc3\xa4 \xe2\x80\x9dLove\xe2\x80\x99s Melodya\xe2\x80\x9d niin vakuuttavana, ett\xc3\xa4 albumi julkaistiin Yhdysvalloissa nimell\xc3\xa4 Love\xe2\x80\x99s Melodies. Sek\xc3\xa4 Searchers ett\xc3\xa4 Play for Today saivat kehuja kriitikoita, mutta eiv\xc3\xa4t menestyneet kaupallisesti. Play for Todayn kappale \xe2\x80\x9dRadio Romance\xe2\x80\x9d oli kuitenkin pieni hitti Euroopassa. Mike Penderin mukaan Sirelle oli tarkoitus tehd\xc3\xa4 viel\xc3\xa4 kolmaskin albumi, mutta muutokset levy-yhti\xc3\xb6n organisaatiossa johtivat levytyssopimuksen purkamiseen._NEWLINE_Vuonna 1982 Searchers siirtyi PRT Recordsille, joka omisti yhtyeen Pye-aikakauden materiaalin. Asiat eiv\xc3\xa4t kuitenkaan sujuneet. Yhtyeelt\xc3\xa4 ilmestyi samana vuonna single I Don\xe2\x80\x99t Want to Be the One / Hollywood, mutta uutta studioalbumia ei koskaan saatu valmiiksi.\n_START_SECTION_\nKaksi Searchersia: 1986\xe2\x80\x93\n_START_PARAGRAPH_\nSearchersin j\xc3\xa4senet alkoivat l\xc3\xa4hesty\xc3\xa4 keski-ik\xc3\xa4\xc3\xa4, joten Mike Pender p\xc3\xa4\xc3\xa4tti perustaa oman yhtyeens\xc3\xa4 nuorempien muusikoiden kanssa. Ero tapahtui katkerissa merkeiss\xc3\xa4. Penderi\xc3\xa4 kiellettiin esiintym\xc3\xa4st\xc3\xa4 The Searchersin nimell\xc3\xa4, joten n\xc3\xa4ist\xc3\xa4 ajoista l\xc3\xa4htien on The Searchersin lis\xc3\xa4ksi esiintynyt my\xc3\xb6s erillinen Mike Pender\xe2\x80\x99s Searchers. Uudeksi solistiksi otettiin entinen The First Class -j\xc3\xa4sen Spencer James, joka lauloi my\xc3\xb6s yhtyeen toistaiseksi viimeisell\xc3\xa4, vuonna 1990 ilmestyneell\xc3\xa4 studioalbumilla Hungry Hearts. Se sis\xc3\xa4lsi muun muassa uusioversiot \xe2\x80\x9dSweets for My Sweet\xe2\x80\x9d- ja  \xe2\x80\x9dNeedles and Pins\xe2\x80\x9d -hiteist\xc3\xa4. Albumi ei ollut suuri menestys, mutta auttoi yhtyett\xc3\xa4 pysym\xc3\xa4\xc3\xa4n julkisuudessa. Kes\xc3\xa4ll\xc3\xa4 1989 The Searchers oli esiintynyt Lontoon Wembleyll\xc3\xa4 yli 75\xc2\xa0000 ihmiselle, mik\xc3\xa4 oli sen uran suurin yleis\xc3\xb6._NEWLINE_Rumpali Billy Adamson l\xc3\xa4hti yhtyeest\xc3\xa4 vuonna 1998 siirtyen vaimonsa johtamalle catering-alalle. Adamsonin korvasi Eddie Rothe._NEWLINE_Vuonna 2003 oli kulunut 40 vuotta yhtyeen ensimm\xc3\xa4isest\xc3\xa4 ykk\xc3\xb6shitist\xc3\xa4 \xe2\x80\x9dSweets for My Sweet\xe2\x80\x9d, mink\xc3\xa4 kunniaksi The Searchers j\xc3\xa4rjesti suosiota saavuttaneen Solid Silver 60s Tour -kiertueen._NEWLINE_Yhtyeest\xc3\xa4 vuonna 1964 eronnut basisti Tony Jackson kuoli 18. elokuuta 2003 raskaasta alkoholin k\xc3\xa4yt\xc3\xb6st\xc3\xa4 seuranneeseen diabetekseen, syd\xc3\xa4nvaivoihin sek\xc3\xa4 kirroosiin. Alkuper\xc3\xa4inen rumpali Chris Curtis menehtyi 28. helmikuuta 2005._NEWLINE_The Searchers oli p\xc3\xa4\xc3\xa4esiintyj\xc3\xa4 Joensuun Ilovaarirockissa 15. hein\xc3\xa4kuuta 2011 ja seuraavana p\xc3\xa4iv\xc3\xa4n\xc3\xa4 yksi Parikkalan Kovan p\xc3\xa4iv\xc3\xa4n illan esiintyjist\xc3\xa4. Yhtye oli esiintynyt Suomessa my\xc3\xb6s joulukuussa 1964 kaikkiaan nelj\xc3\xa4ss\xc3\xa4 konsertissa Lahdessa, Helsingiss\xc3\xa4 ja Tampereella. Lis\xc3\xa4ksi se soitti Nuorten tanssihetki -ohjelmassa.\n_START_SECTION_\nMusiikkityyli\n_START_PARAGRAPH_\nSearchersin juuret ovat skiffle-musiikissa sek\xc3\xa4 rock and rollissa, josta yhtyeen j\xc3\xa4senet John McNally ja Mike Pender olivat 1950-luvun lopulla kiinnostuneet. Vuoden 1961 aikoihin The Searchersista oli muodostunut merkitt\xc3\xa4v\xc3\xa4 beatmusiikkia esitt\xc3\xa4v\xc3\xa4 yhtye Merseysiden ymp\xc3\xa4rist\xc3\xb6ss\xc3\xa4. Uransa aikana yhtye esitti my\xc3\xb6s muun muassa rock-, pop- ja folk-lauluja. Yhtyeen suurimmat hitit edustavat 1960-luvun melodista brittipoppia. Yhtyeen tavaramerkkej\xc3\xa4 ovat stemmalaulu ja kirkas kitarasoundi._NEWLINE_Suomalaisen musiikkitoimittaja Jake Nymanin mukaan Searchers oli taidoiltaan useimpia 1960-luvun puoliv\xc3\xa4lin brittiyhtyeit\xc3\xa4 selv\xc3\xa4sti edell\xc3\xa4. Vaikka yhtyeell\xc3\xa4 oli vain v\xc3\xa4h\xc3\xa4n omia s\xc3\xa4vellyksi\xc3\xa4, se osasi etsi\xc3\xa4 itselleen sopivia kappaleita levytett\xc3\xa4v\xc3\xa4ksi amerikkalaisesta rock and rollista ja R&B:st\xc3\xa4. Sopivien kappaleiden l\xc3\xb6yt\xc3\xa4mist\xc3\xa4 helpotti se, ett\xc3\xa4 kitaristi John McNally oli entinen merimies, joka oli tuonut matkoiltaan paljon amerikkalaisia rock and roll- ja R&B-levyj\xc3\xa4. Lis\xc3\xa4ksi yhtyeell\xc3\xa4 oli kyky sovittaa lainakappaleet luontevaksi ja sujuvaksi popmusiikiksi. Monet aikakauden brittiyhtyeet pyrkiv\xc3\xa4t j\xc3\xa4ljitelem\xc3\xa4\xc3\xa4n amerikkalaisia afromusiikin levytyksi\xc3\xa4, mutta Searchers muokkasi t\xc3\xa4llaiset kappaleet omaan tyyliins\xc3\xa4 sopiviksi. Yhtyeen heikkous piili Nymanin mukaan oman materiaalin v\xc3\xa4hyydess\xc3\xa4 sek\xc3\xa4 ulkopuolisen materiaalin ep\xc3\xa4tasaisuudessa, sill\xc3\xa4 yhtye esitti kaikenlaista musiikkia R&B:n ja folkin v\xc3\xa4lilt\xc3\xa4. Erityisesti albumiensa materiaalin kokoamiseen Searchers olisi Nymanin mukaan tarvinnut n\xc3\xa4kemyst\xc3\xa4 ja tyylitajua omaavan taustahahmon. Yhtyeen 1960-luvun albumit olivat ajalleen tyypillisi\xc3\xa4 teoksia, joissa yhden hitin ymp\xc3\xa4rille oli koottu joukko tasoltaan vaihtelevia t\xc3\xa4ytekappaleita.\n_START_SECTION_\nSuosio\n_START_PARAGRAPH_\n1960-luvun puoliv\xc3\xa4liss\xc3\xa4 The Searchers oli maailmanlaajuisesti suosituimpia brittil\xc3\xa4isen invaasion yhtyeit\xc3\xa4. Suosituimmillaan Searchers oli vuonna 1964, jolloin se oli Englannin toiseksi suosituin pop-yhtye The Beatlesin j\xc3\xa4lkeen. Yhtyeen vuositulot nousivat yli 150\xc2\xa0000:een puntaan, ja sen ihailijakerho oli maan toiseksi suurin. Lis\xc3\xa4ksi The Beatlesin j\xc3\xa4senet mainitsivat The Searchersin omaksi suosikkiyhtyeekseen. The Searchersin suosio alkoi hiipua vuonna 1966. The Beatles julkaisi n\xc3\xa4hin aikoihin albuminsa Rubber Soul ja Revolver, jotka n\xc3\xa4yttiv\xc3\xa4t esimerkki\xc3\xa4 muuttuneesta musiikkimausta. Searchers pysyi kuitenkin uskollisena vanhalle tyylilleen, mit\xc3\xa4 on pidetty syyn\xc3\xa4 tuolloin kadonneeseen menestykseen._NEWLINE_Encyclopedia of Rock -kirjan (1977) kirjoittaneiden Phil Hardyn ja Dave Laingin mukaan The Searchers voidaan merseybeat-yhtyeist\xc3\xa4 puhuttaessa asettaa kakkossijalle The Beatlesin j\xc3\xa4lkeen niin musiikin kuin paikallisen suosion suhteen._NEWLINE_Kotimaassaan Britanniassa Searchers saavutti kolmetoista top 50 -hitti\xc3\xa4 vuosina 1963\xe2\x80\x931966. Listaykk\xc3\xb6si\xc3\xa4 olivat \xe2\x80\x9dSweets for My Sweet\xe2\x80\x9d (1963), \xe2\x80\x9dNeedles and Pins\xe2\x80\x9d (1964) ja \xe2\x80\x9dDon\xe2\x80\x99t Throw Your Love Away\xe2\x80\x9d (1964). Lis\xc3\xa4ksi nelj\xc3\xa4 albumia nousi top 10:een vuosina 1963\xe2\x80\x931965. Vuonna 2008 kokoelma-albumi The Very Best of The Searchers ylsi viel\xc3\xa4 sijalle 11. Yhdysvaltain Billboard Hot 100 -listalle The Searchers sai nelj\xc3\xa4toista kappaletta vuosina 1964\xe2\x80\x931971. Parhaiten menestyi vuonna 1965 kolmanneksi ylt\xc3\xa4nyt \xe2\x80\x9dLove Potion No. 9\xe2\x80\x9d. Kuitenkaan albumeista yksik\xc3\xa4\xc3\xa4n ei ole noussut Billboard 200 -listalle._NEWLINE_Last.fm-musiikkiyhteis\xc3\xb6verkkosivustolla kuunnelluimmat The Searchersin kappaleet ovat j\xc3\xa4rjestyksess\xc3\xa4\xc3\xa4n \xe2\x80\x9dNeedles and Pins\xe2\x80\x9d, \xe2\x80\x9dSweets for My Sweet\xe2\x80\x9d, \xe2\x80\x9dSugar and Spice\xe2\x80\x9d, \xe2\x80\x9dDon\xe2\x80\x99t Throw Your Love Away\xe2\x80\x9d, \xe2\x80\x9dWhen You Walk in the Room\xe2\x80\x9d ja \xe2\x80\x9dLove Potion No. 9\xe2\x80\x9d.'